יחסי אוסטרליה–ישראל

תחילת המאה ה-20

בשנים 1916–1917 היו כוחות הפרשים האוסטרלים הקלים וגדוד חיילים הרכובים על גמלים חלק מהכוח בכיבוש ארץ ישראל. בקרב על העיר באר שבע הובילו האוסטרלים את הלחימה ושיחררוה מידי הטורקים. בשנת 1927 נבחר הגנרל היהודי-אוסטרלי ג'ון מונש לנשיא התנועה הציונית באוסטרליה. בישראל מציינים מדי שנה לזכרם של החיילים את יום אנזא"ק בבית הקברות הצבאי בהר הצופים בירושלים. פארק החייל האוסטרלי בבאר שבע מוקדש לזכר גדוד הפרשים האוסטרליים הקלים אשר לחמו בבאר שבע והביסו את הטורקים במלחמת העולם הראשונה.

מלחמת העולם השנייה

במלחמת העולם השנייה שוב לחמו חיילים אוסטרליים במזרח התיכון לצידן של בעלות הברית.

ההכרה במדינת ישראל

ב-29 בנובמבר 1947 כיהן שר החוץ האוסטרלי הרברט וור אוואט כיו"ר ועדת העצרת הכללית של האו"ם בעת ההצבעה על סיום המנדט הבריטי וסייע לקדם את תוכנית החלוקה של האו"ם. אוסטרליה הייתה מן המדינות הראשונות שהביעו תמיכה בתוכנית על אף הלחץ הכבד מצד בריטניה להימנע בהצבעה. ב-29 בינואר 1949 כוננה אוסטרליה יחסים דיפלומטיים מלאים עם ישראל.

היחסים ההדדיים בין המדינות

לאורך כל השנים תמכה אוסטרליה באופן מובהק בישראל. בשנת 1967 בעת מלחמת ששת הימים ולאחריה, התייצבה הממשלה באוסטרליה לצד ישראל. בשנת 1980 תקף בוב הוק, ממנהיגי הפרלמנט בקנברה באותה עת, את החלטת האו"ם המשווה את הציונות לגזענות. במהלך מלחמת לבנון השנייה בשנת 2006 הביעו ראש ממשלת אוסטרליה ג'ון הווארד ושר החוץ האוסטרלי אלכסנדר דוונר את תמיכתם בישראל.
בינואר 2014 הצהירה שרת החוץ האוסטרלית, ג'ולי בישופ, שההתנחלויות אינן מנוגדות לחוק הבינלאומי. ביוני 2014 הכריז שר החוץ של ממשלת אוסטרליה, בפרלמנט האוסטרלי, כי אין ממשלתו רואה בשלטון ישראל במזרח ירושלים "שטח כבוש".
בנוסף, אוסטרליה הביעה פעמים רבות את נאמנותה לצד ישראל. בשנת 2014 כאשר נידונה באו"ם השאלה אם לשנות את מעמדה של פלסטין מחברה משקיפה לחברה מלאה, בחרה אוסטרליה להצביע נגד.  ביחס להחלטה 2334 מדצמבר 2016 שקבעה שההתנחלויות אינן חוקיות התבטא ראש הממשלה מלקולם טרנבול ואמר כי היא חד-צדדית ומטרידה. 
בפברואר 2017 ביקר ראש ממשלת ישראל בנימין נתניהו ביקור אשר הוכתר כביקור ראשון של ראש ממשלה ישראלי מכהן. במסגרת הביקור דנו ראש הממשלה ועמיתו האוסטרלי טרנבול, על הרחבת הסכמי הסחר ועל חיזוק הקשר הביטחוני בין שתי המדינות, זאת כמהר שמספר ביקורים קודמים שתוכננו, בוטלו. 
חמישה ימים לאחר היכנסו למשרדו שוחח ראש ממשלת אוסטרליה סקוט מוריסון עם ראש ממשלת ישראל בנימין נתניהו. נתניהו בירכו על כניסתו לתפקיד והזמינו לבקר בירושלים.

ההכרה בירושלים כבירת ישראל

ב-15 באוקטובר 2018 פורסם כי מוריסון שוקל ברצינות להעביר את שגרירות אוסטרליה בתל אביב-יפו אל ירושלים, ובכך להכיר בירושלים כבירת מדינת ישראל. אולם הוחלט כי השגרירות תישאר בתל אביב בשל עלות ההעברה, הנאמדת ב-200 מיליון דולרים. ב-11 בדצמבר 2018 דווח כי לאחר שראש ממשלת ישראל, בנימין נתניהו, התייחס בפומבי ברשתות החברתיות לרצונו זה של מוריסון, החלו השערות כי ההחלטה נובעת משיקולים פוליטיים פנימיים ובין היתר בעקבות רצונו של מוריסון לזכות בקולות יהודי אוסטרליה בבחירות הקרובות. שלושה ימים אחר כך פרסמה סוכנות הביון האוסטרלית, כי העברת שגרירות אוסטרליה מתל אביב-יפו לירושלים עלולה להצית גל מחאה אלים ברצועת עזה וביהודה ושומרון, מה שמעיב על ההעברה הפוטנציאלית.
ב-14 בדצמבר 2018 הודיע ראש ממשלת אוסטרליה במסיבת עיתונאים בסידני, כי מדינתו מכירה במערב ירושלים כבירת ישראל, אך השגרירות לא תועבר מיד לירושלים. עוד ציין כי בירושלים יוקמו משרדים לענייני ביטחון ומסחר, ויוחל בתהליך בחינת אתר עתידי לשגרירות. החלטה זו התקבלה בתגובות צוננות בישראל: מצד אחד מדובר בהכרה בירושלים מצידה של מדינה מערבית, אך מצד שני מדובר גם באי-הכרה באיחוד העיר מצידה של ידידה קרובה. באפריל 2019 פתחה אוסטרליה רשמית משרד מסחרי וביטחוני ברחוב המלך ג'ורג' בעיר.

מחלוקות

בשנת 2005 גורש מאוסטרליה הקונסול הישראלי אמיר לאטי משום שנחשד כי ניסה לגייס עובדות במערכת הביטחון האוסטרלית.
במאי 2010 גירשה אוסטרליה דיפלומט ישראלי בשל השימוש שעשתה ישראל בדרכונים אוסטרליים בהתנקשה בבכיר החמאס מחמוד אל-מבחוח. שר החוץ האוסטרלי סטפן סמית' אמר כי השימוש לרעה בדרכונים "אינו מעשה חברי".
המתיחות בין המדינות גברה באותה שנה לאחר המשט לעזה, שבו נפצעו אזרחים אוסטרליים בעקבות פעולת צה"ל לעצירתו. ראש ממשלת אוסטרליה דאז קווין ראד גינה את פעולת ישראל.
בתחילת שנת 2013 נוצר משבר בין המדינות לאחר שפורסם כי אזרח אוסטרלי שהיה עצור בישראל בשם בדוי התאבד בכלאו. באוסטרליה פורסם כי האיש, בן זיגייר, היה בעבר סוכן מוסד שעבר עבירות ביטחון.
ב-2008 נמלטה לישראל מלכה לייפר, ישראלית שניהלה בית ספר חרדי לבנות במלבורן, ותלויים נגדה 74 אישומי אונס ותקיפה מינית של תלמידותיה. ב-2014 הגישה אוסטרליה בקשת הסגרה בעניינה, וההליכים נמשכים, נכון לאוקטובר 2019. באוסטרליה הובעה מורת רוח מכך, במיוחד על רקע המלצת המשטרה להגיש כתב אישום נגד שר הבריאות, יעקב ליצמן, בחשד שהפעיל לחץ על גורמי בריאות הנפש, על מנת שלייפר תוכרז כבלתי כשירה לעמוד לדין.

מסחר

בין המדינות מתקיים סחר בתחומים שונים. הסכם בדבר יחסי הסחר והכלכלה בין המדינות נחתם לראשונה בשנת 1951, ומאז עולה בהתמדה היקף הסחר בין המדינות. בשנת 2008 הגיע לקרוב למיליארד דולר. עיקר הסחר הוא בענף הכימיקלים ובענף היהלומים. חברות ביטחוניות מייצאות מערכות צבאיות שונות לצבא האוסטרלי. חברת רפא"ל סיפקה למשרד ההגנה האוסטרלי מערכות נשק מתוצרתו, אשר הותקנו על גבי ספינות סיור של משמר החופים. באוקטובר 2012 זכתה חברת אלביט מערכות במכרז של כוחות ההגנה של אוסטרליה לספק מערכות ניהול קרב לכוח הנחתים בימיה האוסטרלית המלכותית.